11.8.2023.
HR
Službeni list Europske unije
C 283/25 četvrtak, 16. veljače 2023.
43. poziva Komisiju i države članice da osiguraju da industrijski plan EU-a može doprinijeti postizanju pravedne tranzicije i njezinih ciljeva, uključujući stvaranje kvalitetnih radnih mjesta s pravednim radnim uvjetima i dobrom plaćom, promicanje kolektivnog pregovaranja i poštovanje kolektivnih ugovora;
44.
ističe važnost pristupa osposobljavanju i prekvalifikaciji radnika u industrijama i sektorima koji trebaju proći bitne promjene kako bi se postigla zelena i digitalna tranzicija; naglašava da kvalifikacije i vještine za koje se izdaju diplome pružaju dodanu vrijednost radnicima i poboljšavaju njihov položaj na tržištu rada te da se mogu prenijeti kada osoba prelazi na drugo tržište rada; poziva na to da se javna politika u području vještina usmjeri na izdavanje diploma i potvrđivanje kvalifikacija i kompetencija;
45. pozdravlja doprinos plana osiguravanju visokokvalificirane radne snage za europsku industriju jačanjem relevantnosti vještina, upotrebom lokalnih paktova za vještine, uz istodobno podupiranje razvoja jedinstvenih kontaktnih točaka i lokalnih centara za razvoj vještina, te njegovu ambiciju da iskoristi talente unutar EU-a i poboljša prekograničnu mobilnost radne snage te da privuče kvalificiranu radnu snagu iz trećih zemalja preko europske baze talenata; poziva Komisiju da predloži plan za poboljšanje atraktivnosti Europe kao mjesta rada za inženjere i znanstvenike;
46. poziva na to da se industrijskim planom EU-a stvore sinergije i veze s uvriježenim obrazovnim politikama zbog velikog učinka tog sektora; naglašava potrebu za usklađivanjem s europskom strategijom za sveučilišta kako bi se potaknula suradnja s industrijskim ekosustavom, posebno provedbom strateških aktivnosti u području istraživanja i inovacija; naglašava važnost strukovnog osposobljavanja kako bismo imali kvalificirano osoblje sa zelenim i digitalnim vještinama u industrijama;
47. naglašava potrebu da se planom doprinese postizanju ciljeva za 2030., kako je utvrđeno u programu politike za digitalno desetljeće, među ostalim stvaranjem pristupa zapošljavanju za mlade koji nisu zaposleni, ne obrazuju se i ne osposobljavaju (NEET-ovi) i osobe s nižim razinama vještina;
48. skreće pozornost na činjenicu da je opće sudjelovanje u osposobljavanju u EU-u, iako u stalnom porastu, i dalje znatno ispod cilja prema kojemu do 2030.
60 % odraslog stanovništva svake godine treba sudjelovati u osposobljavanju, između ostalog i zbog manjka interesa i stava da ne postoji potreba za time; naglašava da su sustavi naknada na temelju vještina koristan alat za povećanje sudjelovanja u osposobljavanju;
Otvorena i poštena trgovina za otporne lance opskrbe
49.
podsjeća da svako peto radno mjesto u Uniji ovisi o izvozu; poziva Komisiju, Europsku službu za vanjsko djelovanje i države članice da promiču nova gospodarska partnerstva s demokratskim zemljama kako bi se Unija i njezini partneri mogli, između ostalog, zajedno suočiti s klimatskim promjenama i posljedicama ruske agresije;
50. poziva Komisiju da procijeni trenutačne ovisnosti i pronađe alternativne izvore kako bi se diversificirali europski lanci opskrbe ključnim tehnologijama i sirovinama te ističe potrebu za boljom koordinacijom i zajedničkim naporima u cilju stvaranja otpornih lanaca opskrbe kako bi se zadovoljile industrijske potrebe EU-a; prima na znanje budući prijedlog akta o kritičnim sirovinama;
51. pozdravlja instrumente donesene tijekom ovog mandata s ciljem borbe protiv nepoštenih praksi trgovinskih partnera, posebno u pogledu javne nabave i stranih subvencija; poziva Komisiju da ih u potpunosti iskoristi; nadalje, poziva Komisiju da zauzme čvršći stav u pogledu rješavanja problema nepoštenog globalnog tržišnog natjecanja, kao što je ono uzrokovano neopravdanim državnim potporama;
52. također poziva Komisiju da iznese prijedlog „nove generacije partnerstava u svijetu”, čime bi se u potpunosti iskoristila moć gospodarskog i političkog utjecaja EU-a na njegove sadašnje trgovinske partnere kako bi se osiguralo da Unija dobije najbolji povrat za svoj industrijski izvoz i uvoz i istodobno promicale njezine vrijednosti i standardi, među ostalim ljudska prava i europski zeleni plan; poziva Komisiju da iskoristi sve instrumente trgovinske politike kojima Europa raspolaže za promicanje njezina blagostanja traženjem i stvaranjem novih trgovinskih partnerstava te da zaštiti jedinstveno tržište od poremećaja iz trećih zemalja;